ועדת המשנה לפריפריה, כנסת 18, פרוטוקול מספר 8, 2010-05-25 15:00

מירי רגב: שלום לכולם.

מירי רגב: אני רוצה לפתוח את ישיבת ועדת המשנה של הפריפריה.

מירי רגב: הדיון היום הוא בנושא דיור לזוגות צעירים בפריפריה ובעצם הפתרונות שמשרד השיכון ומשרד האוצר מאפשרים לזוגות צעירים לקנות דירה בפריפריה.

מירי רגב: נמצאים פה כאן כמובן חברי הכנסת, חברי השדולה שמובילים, יחד איתי, את כל סוגיית הדיור.

מירי רגב: הם תיכף יציגו את עמדותיהם, כל אחד יציג את זווית ראייתו.

מירי רגב: הייתי רוצה לשמוע קודם כל ממר ישראל שוורץ, ממשרד הבינוי והשיכון, אלא אם כן יש מישהו מחברי הכנסת שרוצה לפתוח עכשיו.

מירי רגב: חבר הכנסת מילר, אתה תפתח ואחר כך אני רוצה שמר שוורץ, אתה תציג את איך אתם רואים את פתרונות הדיור לזוגות צעירים ואחר כך האוצר ייתן לנו כמה כסף משקיעים, התקציב הקרוב, חוק ההסדרים.

אלכס מילר: תודה רבה, גברתי.

אלכס מילר: לא פעם אמרתי את עמדתי גם בוועדת הכספים וגם במסגרות של השדולות השונות בכנסת, כאשר אז היתה השדולה של הדיור, של צעירים, של סטודנטים, אנחנו מדברים כל הזמן על המצוקה שקיימת בתוך המגזר הזה ואף פעם אנחנו לא שומעים פתרונות.

אלכס מילר: אני חושב שהבעיה היא שכולם מסתכלים על העניין הזה ומחפשים פתרון כללי.

אלכס מילר: כאשר מחפשים פתרון כללי, בחיים לא ימצאו אותו.

אלכס מילר: אני חושב שאם אנחנו נסתכל ונחלק את הבעייתיות וננסה לתת פתרונות פר סקטור, פר מגזר, אז לדעתי יהיה אפשר להתקדם הלאה.

אלכס מילר: כאשר אנחנו מדברים על זוגות צעירים, יש כמה פרמטרים שלדעתי צריך להסתכל.

אלכס מילר: קודם כל על עצם הפרנסה, כמה משתכרים הזוגות הצעירים, האם יש תלות.

אלכס מילר: אני כן חושב שכאשר מדובר על הדירה הראשונה וכאשר יש זוג שמשתכר ומקבל משכורת מסוימת, שמגיעה למשהו שהם כן יכולים להרשות לעצמם לשלם שכירות, משכנתא בשווי של 3,500 או 4,000 שקלים בחודש, אבל יש להם בעיה עם הון עצמי, יש להם בעיה להתחיל ואנחנו יודעים מה זה כאשר אותו זוג צעיר מוציא את הכסף האחרון, נכנס למינוס, מינוס מטורף, וכאשר הוא כבר קונה את הדירה, יש גם את שאר המוצרים שמסביב ואז אנחנו רואים שאותם אנשים נקלעים לבעיות כלכליות שהם לא יכולים לצאת מהם.

אלכס מילר: פה אני כן חושב שהאוצר ובנק ישראל יכולים להביא לסקטור הזה, שכן מרוויח, שכן משתכר, פתרון ולתת להם אפשרות של מימון של 100%, כי הסיכון שהם ייקלעו לאיזה שהיא בעיה הוא הרבה יותר קטן מאשר שאר הסקטורים.

אלכס מילר: אני כן חושב שבסופו של דבר למדינה הרבה יותר משתלם שאותם זוגות צעירים יחיו בדירה משלהם מאשר בשכירות, כי גם ברכישה יש מס רכישה שאנשים משלמים וגם שאר הקניות שמתבצעות סביב קניית הדירה, המדינה בסופו של דבר מרוויחה על זה מסים.

אלכס מילר: כל שאר הסקטורים, יש לנו סקטורים של אנשי קבע, יש כל כך הרבה מקומות שאנחנו יכולים להצביע ולחלק ולא להסתכל על הבעיה הכללית, שאני כן חושב שניתן לעשות ולתת פתרונות.

אלכס מילר: לא מזמן שמענו על אותה השקעה שהיתה בשיכון מול הקבלנים.

אלכס מילר: באו ואמרו 'אנחנו ניתן ערבויות ואז הם יבנו דירות זולות כביכול וזה ייצא לפריפריה'.

אלכס מילר: אבל בסופו של דבר מי שקונה את הדירות האלה אלה לא זוגות צעירים.

אלכס מילר: מי שקונה זה אותם משקיעים שבסופו של דבר משכירים את הדירות האלה.

אלכס מילר: אז מה יצא?

אלכס מילר: בסופו של דבר זה מה שיוצא, שאותם אנשים שלא יכולים להרשות לעצמם לרכוש דירה, בגלל הבעיה של הון עצמי או משהו מסוג כזה, אבל כן יכולים להרשות לעצמם לשכור דירה, בסופו של דבר זה מחתן אותם עם השכירות עד סוף החיים.

אלכס מילר: לסיכום, גברתי, אני כן חושב שאם תהיה פה איזה שהיא ראייה שהיא ראייה לא כללית, אלא ראייה שמחולקת לפר בעיה ופר סקטור, נוכל למצוא פתרונות הרבה יותר מהירים.

ערן ניצן: אם אפשר בקשה קטנה.

ערן ניצן: הבקשה שלי היא שבגלל שכרגע מתקיים דיון במקביל גם על רפורמה בתחום הבניין, אם אפשר יהיה להתייחס בשלב הזה, כי אני מדלג בין השתיים.

מירי רגב: בבקשה, התאחדות הקבלנים.

ערן ניצן: שתי נקודות.

ערן ניצן: האחת, לגבי מה שנאמר פה על אמצעי הסיוע שיוענקו לקבלנים.

ערן ניצן: הם אכן הוענקו, הם הוענקו על הנייר, בפועל לא נעשה בהם שימוש, גם בגלל עיכוב וסרבול באישור שלהם והתנאים שנעשו שם, אבל האמת היא, אני חייב לומר, שעד שהדבר הזה כבר נכנס לתוקף, לא היתה בעיית נזילות כל כך קשה בבנק, כך שבמילא ההון העצמי שהקבלנים נדרשו להעמיד היה כזה שלא היה להם צורך להשתמש בכלים של הממשלה.

ערן ניצן: זה בפועל מה שקרה.

ערן ניצן: לגבי מענקים לזוגות צעירים בפריפריה.

ערן ניצן: זוגות צעירים פלוס פריפריה, ביחד מהווים, לדעתנו, כשל שוק מובהק.

ערן ניצן: בפריפריה אין עלויות לקרקע, למעשה יש עלויות בנייה בלבד---

אורלי לוי אבקסיס: עלויות פיתוח שמבחינת אותם משקיעים זה כמעט עלות קרקע.

אורלי לוי אבקסיס: (שר הבינוי והשיכון נכנס)

מירי רגב: שלום לשר.

ערן ניצן: בפריפריה, במידה והממשלה תיתן כלי פיסקאלי לעידוד האזרחים לרכוש דירות, דווקא בפריפריה, בגלל מבנה העלויות, האזרחים יוכלו ליהנות מהדברים הללו.

ערן ניצן: כי יש טענה שאומרת שבמידה והממשלה תיתן איזה שהוא מענק מסוים, אז הדבר הזה יתגלגל באופן כזה או אחר לכיס היזמים, ואנחנו טוענים שבמידה ומייחדים את המענקים הללו לפריפריה, ספציפית, בפריפריה של מדינת ישראל, במבנה העלויות, מי שיוכל ליהנות מזה במידה וזה יהיה לאורך זמן אלה בהחלט הצרכנים.

מירי רגב: אני שואלת אותך שאלה, התאחדות הקבלנים.

מירי רגב: אנחנו עכשיו נחליט, והשר יסכים, והאוצר יילך על זה ויסכים ואנחנו נלך ונשיג את ההטבות והמענקים לדיור של צעירים בפריפריה, בכמה אתם תעלו את מחיר הדירה בגלל שאתם יודעים שיש מענקים והטבות לצעירים בפריפריה?

ערן ניצן: זו בדיוק הטענה שלי---

מירי רגב: לא, לא, לא זו הטענה שלך.

מירי רגב: זו הטענה כנגד הקבלנים.

מירי רגב: שבעצם הקבלנים, ברגע שהם יודעים שיש הטבות, אז מיד הם מעלים את מחיר הדירות.

ערן ניצן: את צודקת במבצעים מוגבלים, תהיה שם בעיה, אני מניח, כי במבצעים מוגבלים המוכרים יוכלו לגרוף לעצמם את היתרה הזאת.

ערן ניצן: אבל כשהמבצע יהיה לאורך זמן, וכשהמבצע יהיה מיוחד לאזורי הפריפריה, שם אין קרקע שאפשר להשקיע בה את המענקים הללו, אז באופן כזה יופנם, מבחינה כלכלית בין ההיצע והביקוש הרגיל, המענק---

אורלי לוי אבקסיס: למה צריך לדווח?

אורלי לוי אבקסיס: תתנו את זה פר---

ערן ניצן: זה לא ישפיע על מחירי הדירה, זו הטענה שלי.

ערן ניצן: לכן זה צריך להינתן לאורך זמן.

מירי רגב: זה בניגוד למה שיושב ראש התאחדות הקבלנים אומר.

מירי רגב: אני רוצה להבין בצורה מסודרת, ברגע שנותנים הטבות ומענקים, כמו אם הולכים על הורדת מס ערך מוסף בדירה ראשונה לזוגות צעירים, השאלה היא האם מחיר הדירה עולה ככל שהמענק---

ערן ניצן: ככל שההטבה ניתן לאורך זמן רב יותר, מחיר הדירה יישאר כמו שהוא נמצא היום.

ערן ניצן: כלומר כל ההטבה תועבר לכיסו של הצרכן.

ערן ניצן: אני כבר אומר, אם הממשלה תפעל כדי לתת מענקים לזמן קצר, ב-30 יום, ב-60 יום הקרובים, אני מדבר עכשיו כלכלית, מה שבאמת יקרה, הדירות קיימות, אתה עכשיו בא לקנות, אני יודע שאתה תיהנה מה-80,000 או 100,000 שקל הנחה, ואני אדאג לזה שאני איהנה מהעניין הזה.

ערן ניצן: אם זה יינתן לאורך זמן כקבלן, הם לא יוכלו באמת להפנים את ההנחה הזאת והיא תועבר כולה לכיסם של הצרכנים.

ערן ניצן: לכן אנחנו טוענים שצריך לתת את הסובסידיות הללו, רק צריך להקפיד שהן יינתנו לאורך זמן ובטווח נשימה כזה שבעצם השוק לא יופר מהעניין הזה וכל הכסף ייכנס לכיסם של הצרכנים.

מירי רגב: השאלה השנייה שיש לי אליך, איפה הבעיות שלכם בכל מה שקשור לשיווק קרקעות?

ערן ניצן: הנושא של שיווק קרקעות משפיע על מחיר הדירה באופן מאוד מאוד משמעותי.

ערן ניצן: אני חייב לומר שהוא יותר במרכז מאשר בפריפריה, כי בפריפריה מחיר הקרקע הוא פחות כבד.

ערן ניצן: אנחנו מזהים את המאמצים של משרד השיכון לנסות ולהגדיל את פרסום המכרזים שלו, כדי להגדיל את היצע הקרקעות.

ערן ניצן: אנחנו גם מזהים קשיים, שאנחנו שותפים להם, ביישום עמוק של מדיניות מהסוג הזה ואנחנו בטוחים שזה יילך וייפתר בחודשים הקרובים.

ערן ניצן: כלומר אנחנו מזהים את המאמצים של משרד השיכון ו אנחנו רוצים לקוות שהמאמצים האלה גם יישאו פרי.

ערן ניצן: ככל שתהיה יותר קרקע פנויה, זה כלכלה, מחיר הדירות יהיה יותר זול.

ערן ניצן: שר השיכון יודע את זה, משרד השיכון יודע את זה---

איתן כבל: זאת אמירה שהיא על הנייר.

איתן כבל: כי מהניסיון, ומר ישראל שוורץ יודע, היו תקופות שהיה מצאי מקרקעין ואני מדבר איתך במשבר הגדול, אפילו יותר גדול ממה ש...

איתן כבל: אם לא יתלווה לזה פרויקט שלם של המדינה מתערבת, ואינני מדבר על בנייה ציבורית, אלא מבחינת הטבות כמו מחיר למשתכן שהיה בזמנו, בנה דירתך, שהמדינה לוקחת והחליטה, בהחלטה, לעשות זאת כפרויקט.

איתן כבל: אם לא, השוק גם יודע איך לקחת את מלאי הקרקעות הזה ולמוסס אותו.

ערן ניצן: אני טיפונת נרתע כי אני אומר שההתערבות צריכה להיות מינימלית.

ערן ניצן: אם ההתערבות תגרום להיצע גדול יותר, המחיר יירד, בשוק העגבניות ובשוק הדירות.

ערן ניצן: לבוא ולייחד עכשיו את המכרזים באופן כזה שזה לא יהיה למצאי או כן למצאי, לפי דעתי זה מסובך מאוד, ואפרופו, בדיוק אמירות מהסוג הזה אחרי זה מסבכות את משרד השיכון ואת שר השיכון ואת מינהל מקרקעי ישראל.

מירי רגב: אמירת סיכום שלך, מה לדעתך הפתרון כדי למצוא פתרון לבעיית או למצוקת הדיור של זוגות צעירים בפריפריה?

ערן ניצן: אחד, זה מענקים ממשלתיים.

ערן ניצן: כי שם כשל השוק הקיים והאפקטיביות הגבוהה של המענקים.

ערן ניצן: שם יש אפקטיביות, בניגוד למרכז ששם היא מוטלת בספק.

ערן ניצן: אדם שרוכש דירה בגליל, אדם שרוכש דירה באזור הפריפריה יקבל מענקים מהממשלה.

ערן ניצן: הדבר השני, המשך המאמצים של משרד השיכון לבוא ולהציף את השוק, להציף את הפריפריה בשיווקי קרקעות.

ערן ניצן: הדברים הללו זה כלכלה פשוטה, הם יגרמו לירידה במחירי הדירות, כמו כל מוצר אחר.

ערן ניצן: אין פה שום סוד.

ערן ניצן: הקבלנים יבנו עד כמה שניתן.

מירי רגב: חברת הכנסת אורלי לוי.

אורלי לוי אבקסיס: אני רוצה לדבר ברחל בתך הקטנה.

אורלי לוי אבקסיס: למה אני אומרת את זה?

אורלי לוי אבקסיס: כי לפעמים אנחנו קצת יוצאים מההקשר ואנחנו מתחילים לדבר בסוג של נוסחאות ובסוג של, אוקי, קרקעות, זוגות, דירה ראשונה, זוג צעיר, מה זה זוג צעיר?

אורלי לוי אבקסיס: אני כבר כנראה די זקנה, אבל אני רוצה לספר לכם את הסיפור האישי שלי.

אורלי לוי אבקסיס: אני באה מהפריפריה, אני באה מבית שאן.

אורלי לוי אבקסיס: אני ובעלי באמת מאזור הפריפריה.

אורלי לוי אבקסיס: אנחנו היינו סטודנטים, אין לנו ירושה, לא קיבלנו דירה בירושה, סביר להניח שגם לא נקבל איזה שהיא התחלה מסוימת, שתעזור לנו למכור את הדירה הראשונה, אבל בואו ננסה לדבר על פוטנציאל השתכרות של אותם צעירים.

אורלי לוי אבקסיס: כשאני מדברת על זה, אז באמת בהתחלה הם עסוקים בלקנות להם את ההשכלה, את התואר האקדמי שיבטיח להם הכנסה בעתיד, ובין לבין הם גם שוכרים דירה ולא במעט כסף, כי רוב האנשים שהולכים ללמוד, ובעצם אלה שיוצאים מהפריפריה מגיעים למרכז הארץ, מוציאים הון תועפות וגם עובדים עבודות דחק בזמן הלימודים כדי לממן את הלימודים ואת הדירה ואת מה שלא יוצא בזה.

אורלי לוי אבקסיס: לא נשאר להם הרבה זמן או הרבה כסף פנוי לצבירת ההון העצמי.

אורלי לוי אבקסיס: כאשר באה היום החלטה כמו של הנגיד ובבת אחת ממוטטת את אותן תכניות, ואני רוצה להגיד לכם, כמונו יש עוד המון, ואומרת 'עכשיו תצטרכו לגייס הרבה יותר הון עצמי', כאשר אנחנו מסתכלים מבחינת שנים, אין מספיק זמן ליצור את אותו הון עצמי, לגייס אותו, ואז הם נשארים בפני שוקת שבורה.

אורלי לוי אבקסיס: מצד אחד מעלים את הריבית על המשכנתאות, מעלים את המימון העצמי, מורידים את הסבסוד, אבל אם אנחנו מסתכלים, יכולת ההשתכרות היא הרבה יותר גבוהה והיכולת להחזיר את הכסף הזה.

אורלי לוי אבקסיס: כאשר אני מדברת על מה ניתן לעשות, אז אנחנו מדברים גם על הפריפריה, אבל לא חייב רק הפריפריה.

אורלי לוי אבקסיס: אבל כשאנחנו לוקחים את הפריפריה, בגלל שהקרקעות שם הן כמעט בסכום אפס, אז אנחנו מסתכלים על הפיתוח, לפעמים הפיתוח קצת יוצא מפרופורציות.

אורלי לוי אבקסיס: כשאנחנו משלמים 140,000 עד 180,000 שקל לפיתוח, זה מחיר קרקע, איך שלא תיקחו את זה.

אורלי לוי אבקסיס: צריך לעודד את אותם צעירים להגיע לפריפריה ולקבוע שם את מקום מושבם, לקבוע שם את המקום ששם יגדלו הילדים שלהם, שם יתחנכו הילדים שלהם, ולהביא אוכלוסייה איכותית לאותו מקום.

אורלי לוי אבקסיס: הצורה שבה אנחנו נעודד או צריכים לעודד את אותם זוגות, לפחות בדירה הראשונה, ואצל רובם זו גם הדירה היחידה, בוא נודה, זה באמת לתת את הסבסוד ואת המענקים לאותם אנשים.

אורלי לוי אבקסיס: לא לעשות את זה דרך קבלנים, לא לעשות את זה דרך בנייה ציבורית, אני לא מאמינה בזה.

אורלי לוי אבקסיס: מי שיעשה את הנתח פה זה יהיה באמת התאחדות הקבלנים, סליחה על כך, אם נשאר הנציג.

אורלי לוי אבקסיס: אבל בוא נסבסד את האדם, את הצרכן, בוא לא נסבסד את מי שיעשה על זה קופון ומי שבסופו של דבר ירוויח.

אורלי לוי אבקסיס: אנחנו מכירים את השוק, אנחנו יודעים איך זה עובד, בסופו של דבר המחירים יעלו כך שהם יהיו בדיוק המענקים, כך ירוויחו הקבלנים ובסוף נשארים באמצע.

אורלי לוי אבקסיס: מאחר שאין בעיה של קרקעות בפריפריה, בואו נעודד בנייה, לא בנייה לגובה ולא כלום, אלא בנייה צמודת קרקע.

אורלי לוי אבקסיס: זה גם איכות חיים וזה גם באיזה שהוא אופן מבטיח את הישארות המשפחה במקום וגם אנחנו פה נותנים את הכסף לאותו צרכן.

אורלי לוי אבקסיס: שהקבלנים יריבו עליו, לא שהוא יריב.

אורלי לוי אבקסיס: שהקבלן יריב 'בוא, תן לנו, אנחנו ננסה להגיע לקראתך וננסה לעשות כך וכך', וכל אחד יבחר לו את הקבלן שמתאים לו.

אורלי לוי אבקסיס: אתם יודעים מה?

אורלי לוי אבקסיס: אולי אפילו אפשר לעשות איזה שהוא אופי מסוים לשכונה החדשה שניצור, משהו שגם מבחינה חזותית או גם מבחינת איזה שהיא אמירה שתאפיין את אותו מקום, אבל לקרקעות אין ערך בפריפריה, אז מה אנחנו מתקמצנים עליהן?

אורלי לוי אבקסיס: בואו ניתן אותן וניתן אפשרות למימון לדירה ראשונה.

אורלי לוי אבקסיס: אבל כשאני מדברת על דירה זה בנה ביתך, כי זה הוכיח את עצמו בבית שאן ובמקומות אחרים, וכשהפסיקה הבנייה של עמידר, של קופסאות הגפרורים, שהיום גם צריך לתקן אותם כי ברעידת אדמה מה עלול לקרות להן, ורק השיפוץ שם זה דבר בפני עצמו.

אורלי לוי אבקסיס: אני הייתי בעד באמת להוריד אותן ולבנות הכל מחדש, כי זה פחות סכנה ואולי זה גם עולה יותר זול, אבל אם כבר אנחנו הולכים לתכנון ואנחנו רוצים לראות גם איך הפריפריה תיראה בעוד לא עשר שנים, בעוד עשרים ושלושים שנה, אז הראייה צריכה להיות הרבה יותר רחבה וגם תוך שמירה על איזה שהוא אופי למקום, בתוך ריאות ירוקות וכל מה שקשור לאיכות סביבה וכדומה, ואנחנו רוצים לשמר את הזוגות הצעירים האיכותיים במקומות האלה.

אורלי לוי אבקסיס: אז הסבסוד צריך להיות פר צרכן, ולא פר מבנה.

אורלי לוי אבקסיס: תודה.

מירי רגב: זה דיון ראשון.

מירי רגב: אנחנו צריכים להיערך לקראת תקציב 2011-2012.

מירי רגב: כבר אמרנו שהנושא של הדיור זה יהיה נושא מרכזי שלפחות אני והשדולה למען הפריפריה הולכים לעסוק בו, אז בואו נראה איך אנחנו מתקדמים בנושא הראשון ונראה איך אנחנו ממשיכים איתו הלאה.

ניסים דהן: ברשותך, גברתי יושב הראש, כבוד השר, אני נמצא כאן במספר כובעים ואני אעשה את זה טלגרפית.

ניסים דהן: כאדם חרדי שמייצג וייצג בעבר את הציבור החרדי, אני רוצה להעלות כאן את המצוקה של הציבור החרדי.

שלמה מולה: האמת היא מה שאנחנו שומעים זה רק מכרזים לחרדים, לא שמענו על---

אריאל אטיאס: חשבתי שאתה במנוחת צהריים.

אריאל אטיאס: שמעת 'חרדים'...

עדי ברקו: אני אעזור לך, כבוד השר, אני גם אדבר על חרדים.

עדי ברקו: אם גם חילוניים מדברים על חרדים, אז הכל בסדר.

ניסים דהן: ברשותכם, להערתה של גברתי היושבת בראש, המחיר למשתכן---

שלמה מולה: אני מוכן לא לתקוף את החרדים המזרחיים.

ניסים דהן: ברשותך, שוב, להערת היושבת ראש שהמחיר למשתכן הוא רק לציבור החרדי.

ניסים דהן: טעות, המחיר למשתכן נעשה גם בפריפריה וביישובים של לאו דווקא הציבור החרדי.

ניסים דהן: הציבור החרדי שלצערי הרב בעשר השנים האחרונות לא בנו עבורו דירה אחת, שהגידול הטבעי של הציבור החרדי הוא לפחות 5,000 יחידות דיור בשנה.

ניסים דהן: מסקרים שנעשו כ-7,000 זוגות צעירים מתחתנים כל שנה, רק ל-2,000 מהם יש פתרון בקהילה הקיימת, קרי דירות פנויות שקנו להם כשנולדו או שסבא הוריש, או אבא נפטר והוריש לילדים, או שפר מזלם וההורים יכולים לקנות להם דירה.

ניסים דהן: רק ל-2,000 זוגות צעירים, מתוך 7,000 שנישאים מדי שנה, יש פתרונות בקהילה.

ניסים דהן: לשאר, לצערנו הרב, אין פתרון והם נאלצים לאלתר פתרונות כמו דירות בעליות גג ומרתפים, או דירות של ארבעה חדרים שחילקו אותם לשלוש והם דירת חדר, על כל המשתמע מכך, כשאני לא מדבר על המחירים הגבוהים, גם של קנייה וגם שכירות.

ניסים דהן: עשר שנים אחורה, שלא בנו אפילו דירה אחת, יוצר מצב של חוסר ב-50,000 יחידות דיור להיום שמחפשים פתרון בציבור החרדי.

ניסים דהן: לשמחתי, כאדם חרדי, וכמייצג את הציבור החרדי, משרד השיכון, בראשות שר השיכון, ידידי היקר, עשו בשנה האחרונה מאמצים להוציא שיווק של כמה אלפי יחידות דיור, אבל אני מודיע לכולם, השיווק הוא רק על הנייר.

ניסים דהן: עד שקבלנים יזכו, עד שיבנו, עד---

מירי רגב: לא, גם אלה שזוכים, לא מתפרסם מי זכה.

מירי רגב: מסכנים אלה בירושלים, מחכים לדעת מה קרה עם ה---

ניסים דהן: אבל אני מדבר לאו דווקא בירושלים, בכל הארץ.

ניסים דהן: עד שיזכו, עד שיבנו, עד שיגורו, זה עוד שנתיים-שלוש.

ניסים דהן: אל תשכחו שהציבור החרדי ברובו גר, לצערי, ביישובים שחלה עליהם הקפאה מדינית פוליטית ואי אפשר לבנות שם אפילו דירה אחת, כי הנשיא אובמה לא מסכים.

קריאה: אבל אצל אובמה יש הרבה מקום לזוגות.

אריאל אטיאס: לחרדים?

אריאל אטיאס: בית"ר, קרית ספר.

אריאל אטיאס: בני ברק.

487: רמת שלמה בירושלים, אלעד שפקוקה ואי אפשר לבנות אפילו דירה אחת, כי מחנה צבאי גובל בה ועוד לא פינו את המחנה הצבאי, ואני לא צריך כאן למנות את כל הסיבות שהמצוקה של הציבור החרדי רק הולכת וגדלה.

487: אלה הן הבעיות.

487: פתרונות: ראשית, אני רוצה לומר שהגיע הזמן לשנות תפיסה, שפתרון למגורים לא חייב להיות קניית דירה.

487: במדינה מתוקנת, כמו שלנו,הגיע הזמן שנחשוב על פתרונות שלא מחייבים קניית דירה, כדי שתהיה לך קורת גג.

487: אפשר לקדם את החוקים שנתקעו בכנסת עוד כשהייתי חבר כנסת צעיר, כמו שכירות מסובסדת על ידי סבסוד המשקיעים ולא הנצרכים.

487: עצם העובדה שיהיה לנו חוק לדירה לשכירות מסובסדת יציע מלאי גדול של דירות בהשכרה, ממילא יוריד את הלחץ מהקנייה.

487: ברגע שהביקושים לקנייה יירדו, סביר להניח שגם המחירים יירדו, וזה ניתן.

487: יש את זה בכל מדינות אירופה, יש את זה בכל מדינות אמריקה, אין שום סיבה שבמאה ה-21 אנחנו, כמדינת ישראל מתקדמת, לא נדע להעתיק חוק מתאים לעודד משקיעים לדירה בשכירות.

מירי רגב: בזה הסתיימו מילותיך.

מירי רגב: תודה רבה.

ניסים דהן: יש לי פה עוד מספר פתרונות שאני בטוח שיעניינו אתכם, אבל אתם קובעים.

מירי רגב: חבר הכנסת כבל, בבקשה.

איתן כבל: נכון, הכשל הוא לא מהשבוע האחרון.

איתן כבל: זה משבר שמקורו בעצם בעשר השנים שמדינת ישראל כמעט לא בנתה.

אורלי לוי אבקסיס: ומכרה הרבה דירות של עמידר והרבה פעמים לא לזכאים ואנשים נשארו בתור עוד שבע-שמונה שנים.

מירי רגב: ומה כאלה שמחכים לשכר דירה?

אורלי לוי אבקסיס: אמהות חד הוריות שמחכות בתור לדירת עמידר.

איתן כבל: ברשותכם, סליחה.

איתן כבל: אני מציע גם לחברת הכנסת לוי ולנו, יש את הנושא של דירות עמידר.

איתן כבל: אני לא מציע שאנחנו נעסוק בו.

איתן כבל: אני רוצה להתעסק עם אלה שעושים את הצבא, משלמים מסים, אותה קבוצה שאנחנו מדברים עליה, זוגות צעירים שאיתם אנחנו אמורים להתעסק והם מהווים את הבעיה המרכזית והגדולה, מדן ועד אילת.

איתן כבל: לגופו של עניין, אני רוצה להזכיר, ויושב כאן מר ישראל שוורץ, יש לו את הזיכרון הארגוני לפחות סביב השולחן הזה, בתחילת שנות ה-90, המשבר.

איתן כבל: אני לא בטוח אם לא היה יותר קשה אפילו מהמשבר של היום מבחינת מחסור בדיור, אחרי העלייה הגדולה מחבר המדינות.

איתן כבל: אני אומר את זה גם כאן, אני לא רוצה להרחיב על אשר נאמר, אם לא תהיה מעורבות של המדינה, ואמרת את זה היום והקשבתי לך היום, יש פתרונות, המדינה רק צריכה להחליט שהיא מוכנה ללכת ולבצע את הפתרונות האלה.

איתן כבל: בזמנו המצאנו את מחיר למשתכן, בזמנו המצאנו את בני דירתך, שזה---

מירי רגב: תמריצים לקבלנים.

איתן כבל: זה לא בנה ביתך.

איתן כבל: זה היה 'בנה דירתך', זה היה פרויקט, אני אתן לכם דוגמה, הפרויקט בראש העין נבנה, המדינה סבסדה את מחיר הקרקע.

איתן כבל: פה היא סבסדה את מחיר הקרקע, בפריפריה---

אורלי לוי אבקסיס: אין מה להוריד קרקע.

איתן כבל: נכון, אז אפשר למצוא ונמצאו האיזונים.

איתן כבל: לכן אני אומר לך, אדוני השר, אפשר להתכשכש סביב הזנב, ואני זוכר את ההתכשכשות שהיתה בזמנו, מר שוורץ, עד שהבינו את עומק המשבר ואת גודל המשבר, שהמשמעות שלו היא מה יותר דירות.

איתן כבל: כשמדברים כל הזמן על מרכז הארץ, צריך לזכור שמרכז הארץ זה לא רק תל אביב.

איתן כבל: לא שאני לא דואג לצעירים בתל אביב, אבל אם יש מקום שהוא הכי פחות מטריד ולא על האוכלוסייה הזו בכלל אנחנו מדברים, אנחנו מדברים על אותה אוכלוסייה שרוצה לבוא לגור בראש העין, רוצה לגור בחולון, רוצה לגור בראשון ואין לה את היכולת.

איתן כבל: חברים, יש פה קטש', מצד אחד אתה מבקש ממנה לקחת משכנתא, ובינתיים צריך לשלם שכירות.

איתן כבל: זאת אומרת, היום הזוגות הצעירים מרוסקים כמעט מכל זווית אפשרית.

איתן כבל: אני אומר לכם את זה כמי שרכש רק לאחרונה דירה, את הדירה הראשונה שלו ולקח משכנתא.

איתן כבל: לפני שנה, זאת הדירה הראשונה שרכשתי, ואני אומר לכם, זו קריעת ים סוף, זה סיפור.

איתן כבל: ואם לי זה היה מצב של קריעת ים סוף, קניתי בבית דירות, לא קניתי צמוד קרקע.

איתן כבל: ולכן אני אומר לך, זה המבחן שלך.

איתן כבל: אני אומר את זה לך, כי זה במשמרת שלך, אתה לא יכול להתחמק מזה.

איתן כבל: אם תרצה או לא תרצה, אתה יכול לבוא להתראיין אצל רזי ולהתראיין פה ושם ולהגיד זה אשם וההוא אשם, אבל אני אומר לך, זה במשמרת שלך, אנחנו נעשה את כל אשר נדרש כדי לעזור לך, כי זה כבר חוצה מפלגות העניין הזה, זה נתון לפתחם של שני אנשים מרכזיים, ראש הממשלה, שר האוצר.

איתן כבל: זה פרויקט ברמה לאומית.

איתן כבל: אין כאן סיפורים.

איתן כבל: אופן הפתרונות; מעורבות של המדינה, ואני לא מדבר על בנייה ציבורית.

איתן כבל: תמיד אומרים לך, המדינה תבנה וכל הסיפורים האלה.

עדי ברקו: חשוב שהשר ישמע גם אותנו.

עדי ברקו: לנצרת עלית, יש משמעות למיקום.

עדי ברקו: מדברים על כך שקרקע לא עולה ולא עולה---

צדוק זהוראי: אני רוצה להתייחס.

צדוק זהוראי: ברור שהגדרת המטרה היא לשמר את הסבסוד של המדינה, את הסיוע לצרכן הסופי, קרי הדייר, ולמנוע זליגה של הסיוע הזה לידי קבלנים ולהימנע מטעויות שנעשו בעבר.

צדוק זהוראי: אני בהחלט תומך, מניסיון אישי שלי, לא כראש רשות, שבה אני רק משרת שנה וחצי, אלא הייתי מנהל פרויקטים בעבר וניהלתי מספיק פרויקטים עבור משרד השיכון ועבור רשויות מקומיות ופרויקטים של בנה דירתך ושל בנה ביתך, ואני חושב שהקונספט הזה, במהות שלו, אני תומך בהחלט בדברים של חבר הכנסת איתן כבל, שהקונספט של בנה דירתך הוא מביא לשימור של הסיוע ושל הסבסוד לצרכן הסופי.

צדוק זהוראי: מרכיבי עלות הבנייה העיקריים הם קרקע, פיתוח, בנייה.

צדוק זהוראי: בשיטה של בנה דירתך, הקרקע שווקה ישירות למשתכן.

מירי רגב: פתרון.

צדוק זהוראי: אני אומר, לאמץ את הקונספט הזה של בנה דירתך.

צדוק זהוראי: מינהל מקרקעי ישראל משווק את הקרקע ישירות לדייר הסופי.

צדוק זהוראי: על פי הקריטריונים של משרד השיכון, תעודות זכאות, והגדרה של הקבוצות הזכאיות לסיוע.

צדוק זהוראי: הפיתוח נעשה בשיטה של קבלנים מבצעים.

צדוק זהוראי: גם הפיתוח וגם הבנייה.

צדוק זהוראי: לא לתת ליזם סופי לגזור את הקופון על כל התהליך הזה ולהלביש עליו את הרווח היזמי.

צדוק זהוראי: הרווח היזמי מגיע לצרכן הסופי.

צדוק זהוראי: דרך נוספת, קבוצות רכישה.

צדוק זהוראי: בצורה הזאת משמרים את הרווח בידי הצרכן הסופי.

מירי רגב: אני לא בעד לעודד כרגע קבוצות רכישה, אני בעד לעודד דברים אחרים כדי להוזיל את מחירי הדירות לזוגות צעירים.

מירי רגב: חבר הכנסת שי, בבקשה.

נחמן שי: תודה רבה.

נחמן שי: אני קודם כל מודה לך שאת משקיעה זמן בסוגיה הזאת, כי היא נראית לי מאוד מאוד מרכזית.

נחמן שי: אני רוצה רק לפנות אליך, השר.

נחמן שי: אני יודע שאתה מסוגל להזיז הרים, פחות או יותר, אני עוקב אחריך הרבה זמן, ונדמה לי שהחודשים הראשונים אצלך בקדנציה הזאת לא הולכים.

נחמן שי: אני לא מאשים אותך, אני יודע שזה תלוי גם בגורמים אחרים, אבל נדמה לי שהקצב הוא מאוד מאוד איטי.

נחמן שי: אני עקבתי אחרי התקופה שנכנסת, ההצהרות שהצהרת והרצון שלך באמת לפעול כמעט באגרסיביות כדי להביא להורדת המחירים, להפשרת קרקעות, והתוצאה היא הפוכה.

נחמן שי: אנשים צעירים שהתעוררו היום בבוקר הבינו שהסיכוי שלהם להגיע לדירה, באשר היא, גם בפריפריה, הולך ומתרחק מהם.

נחמן שי: זה נראה לי דבר מטורף כמעט.

נחמן שי: אנחנו כולנו רוצים שאנשים צעירים יחיו בארץ, אנחנו רוצים שהם יגיעו גם כמובן לפריפריה, שלא יתרכזו במרכז, מפני שאז אנחנו מזניחים, וזה הולך ממש בכיוון ההפוך.

נחמן שי: אני מסתכל עליך כמי שיש לו יכולות.

נחמן שי: אני אומר לך את זה לא כאיש אופוזיציה, זה לא מעניין אותי עכשיו איפה אני, אני חרד מאוד לאנשים בארץ הזאת, שלא יאבדו תקווה, שהמדינה הזאת רוצה להציע להם עתיד.

נחמן שי: אתה חייב, אני אומר לך, וכל הכנסת תעמוד מאחוריך, להוביל יוזמות.

נחמן שי: ואם יש משרד ממשלתי, סליחה, שמתנכל לרעיונות האלה, אז אנחנו נסתער עליו ואנחנו נזיז אותו, כי זה לא יכול להיות.

נחמן שי: צרות העין והראייה דרך הפרספקטיבה הכי צרה זו פגיעה ממש ביסודות של החברה ושל המדינה הזאת.

נחמן שי: ואני לא מדבר על חרדים, בכוונה, כי זה נכון לכל סקטור, גם לחרדים וגם לחילוניים, ובעיקר בעיקר לאנשים צעירים שאין להם משאבים, וכמו שאמרתי, התקווה הולכת ולמתרחקת.

מירי רגב: נצרת עלית.

עדי ברקו: קודם כל תודה רבה.

עדי ברקו: יש בנצרת עלית, הר יונה ג', 3,015 יחידות דיור מוכנות, יש לי תכניות של קבלנים כבר לשווק, תכניות לשווק.

עדי ברקו: כפי שנאמר פה, עלות הקרקע והפיתוח, אני מבקש שתורידו לנו את זה.

עדי ברקו: הקרקע נמצאת, תורידו לנו, תנו לנו את ה-90%, שנוכל לשווק.

עדי ברקו: 3,015 יחידות דיור, משפחות במדינת ישראל יכולות לעלות לקרקע בעוד שנתיים בהחלטה שלך, אדוני השר.

עדי ברקו: זו החלטה פה על השולחן, בכנסת.

עדי ברקו: מעבר לזה, אם אנחנו רוצים צעירים, ואנחנו עושים את כל העבודה, אנחנו רוצים צעירים בפריפריה, וזו הכוונה, צריך לתת, כמו שנתנו לי מענקי מקום, לפני עשרים שנה, כשהייתי זוג צעיר, וקיבלתי את זה לחמש, עשר שנים וזה נתן לי את הדחיפה הראשונה.

עדי ברקו: זו בדיוק ההזדמנות שלנו להתחיל להוציא את הצעירים לפריפריה.

אורלי לוי אבקסיס: אתה גם משמר אותם שם.

עדי ברקו: בדיוק.

עדי ברקו: לשמר אותם לאורך זמן.

עדי ברקו: לא לתת מענק למישהו שהוא קבלן לחצי שנה או תשעים יום.

עדי ברקו: לא, לקחת לחמש שנים, לתת לעשר שנים, אלה פתרונות.

עדי ברקו: גם הדיור הציבורי.

עדי ברקו: אנחנו רוצים להביא את הדיור הציבורי לפריפריה?

עדי ברקו: בואו נבנה שם.

עדי ברקו: נעודד לבנות שם.

עדי ברקו: בנצרת עלית עשר שנים לא בנו, המחירים עולים, זה מטורף.

עדי ברקו: אין דירות לזוגות צעירים.

עדי ברקו: אנחנו לא מצליחים לייצר שום הזדמנות לזוגות צעירים, הם עוזבים אותנו.

עדי ברקו: תודה.

שלמה מולה: גברתי היושבת ראש, קודם כל, אדוני השר, אני מודה לך ולך שהדיון מתקיים ושאתה נוכח.

שלמה מולה: אני רוצה לשבח אותך דווקא על זה שקידמת את תכנית קציר-חריש.

שלמה מולה: אנחנו שמענו באיזה שהוא דיון שהיה וראינו שדחפתם את הסיפור.

שלמה מולה: יש גם לזה ראייה לאומית, כל הכבוד ותבורכו.

שלמה מולה: באותה מידה אני רוצה לשאול, שמענו על הציבור החרדי, שזה באמת רוב התכניות בהקפאה וזה חבל, אבל האם יש מקומות לזוגות צעירים שאינם חרדים באיזה שהם מקומות, איזה שהם פרויקטים דומים כאלה לזוגות צעירים.

שלמה מולה: השאלה השנייה שאני רוצה לשאול, אנחנו יודעים שעכשיו הריבית עולה.

שלמה מולה: יכול להיות שלזוגות צעירים בכלל להגיע לדירה האפשרות מאוד קטנה.

שלמה מולה: האם בכלל למשרד יש איזה שהיא תכנית מגרה שמסייעת דווקא לאלה שנושאים את הנטל, שמשרתים בצבא וכן הלאה?

שלמה מולה: ההכרזות האלה של כל ממשלות ישראל, לא רק הממשלה שלך ושלנו עכשיו, אלא בכלל להעדיף את הפריפריה ולתת וכן הלאה, זה סתם דיבורים בעלמא, למה?

שלמה מולה: זאת אומרת, אם באים ואומרים שזה אזור עדיפות לאומית, אוקי, מה התכנית המובנית כדי לקדם זוגות?

שלמה מולה: כדי שהמדינה לא תסתיים בין גדרה לחדרה אלא גם יהיה אפשר להגיע לפריפריה, למקומות שיש עליהם הסכמות לאומיות, שאין עליהם שום ויכוח.

שלמה מולה: הדבר האחרון שאני רוצה להגיד, אדוני השר; הפרויקטים שקבלנים בונים אותם, למה למשל קבלן שזוכה במכרז, כשהוא בונה, מראש לא באים אליו ואומרים לו 'אדוני, השיכון הזה, הדירות האלה, אחוז מהם יהיו לזוגות צעירים'.

שלמה מולה: אני רוצה לתת לך דוגמה, למשל בכפר סבא.

שלמה מולה: ראש עיריית כפר סבא, גם קודמיו, הגדירו שכונה מסוימת, שכונה שבה בנו יותר מאלף דירות, ואמרו 'אנחנו רוצים 200 דירות לזוגות צעירים'.

שלמה מולה: זאת אומרת, אם לא עושים את התמריצים האלה, בסופו של דבר הזוגות הצעירים לא מגיעים לא רק לדירה, אלא הופכים להיות גם עניים.

שלמה מולה: אנחנו מקבלים אותם בדלת האחורית והמצוקה עולה וגדלה.

שלמה מולה: אני חושב, שגם השדולה, וגם כל פורום שיהיה, בלי שום זיהוי פוליטי מפלגתי, אנחנו נסייע לך, אבל תפעיל אותנו.

מירי רגב: אני מבקשת שתודה ליושב ראש ועדת הכספים, חבר הכנסת גפני, על האפשרות שהוא אפשר לי גם לעמוד בראש הוועדה הזאת, ועל כך שהוא אפשר לקיים את הדיון בנושא הדיור לפריפריה בוועדת המשנה, לפני שהיא מגיעה למליאת הוועדה.

מירי רגב: אני מודה גם לך, וגם לכם, על כל הארגון.

מירי רגב: לך, כבוד השר, אני יודעת שאתם לא מגיעים לוועדות משנה, אני רואה את זה באמת ככבוד ואני מעריכה מאוד את זה שהגעת.

מירי רגב: ולחברי השדולה למען הפריפריה, וכמובן לראשי הערים שהגיעו.

מירי רגב: אני מאוד מכבדת את השר אטיאס, אני גם חושבת שהוא במפלגה שמאוד משפיעה, בכל זאת ש"ס היא מפלגה משמעותית, אפילו יותר מהעבודה כמעט, בקואליציה, לא, חבר הכנסת כבל?

אריאל אטיאס: אבל לא יותר מהליכוד.

נחמן שי: מי משווה?

נחמן שי: יש פה מפלגה לעומת שברים.

מירי רגב: אני בטוחה שהשר מבין את החשיבות של דיור לזוגות צעירים.

מירי רגב: יותר ויותר זוגות צעירים חוזרים לגור אצל ההורים.

מירי רגב: אנחנו לא מסוגלים היום לעזור לילדים שלנו לקנות דירות.

מירי רגב: אני שמחה מאוד שמר סטנלי פישר סוף סוף החליט שיש איזה שהיא בעיה בנושא הנדל"ן.

מירי רגב: לפני שלושה שבועות הוא הציג כאן את דוח בנק ישראל, שאלנו אותו, 'מתי תגדיר את שוק הדיור כבועה?

מירי רגב: כבעיה אמיתית במשק?

מירי רגב: ' אז עכשיו החליטו להעלות את המשכנתא ולהרחיק את החלום של צעיר, של משפחה צעירה, לחיות בצורה מסודרת ומכובדת, ובמקום אולי לדבר עם קבלנים על לבנות דירות, אנחנו צריכים לדבר עם קבלנים על להביא לפה באמת אוהלים, כי לא תהיה דרך אחרת.

מירי רגב: אתה צוחק, אבל אני אומרת לך שזו המשימה שלך.

אריאל אטיאס: אוהלי מירי.

מירי רגב: לא, הם יהיו אוהלי השר אטיאס, וזה יהיה חבל וזה יהיה קשה, וזאת המשימה שלך.

מירי רגב: המשימה שלך זה לדאוג בראשו בראשונה שלאנשים תהיה היכולת לגור בצורה מכובדת, לא לחזור לחיות עם ההורים, לחיות בצורה מסודרת, מכובדת, ולחנך את הילדים שלהם.

מירי רגב: השאלה היא האם אתה מוכן ללכת לעניין של מענקי מקום, להחזיר את מענקי המקום לפריפריה בתקציב 2011-2012?

מירי רגב: אם אתה אומר, אני הולך על העניין הזה, זה חשוב לי, אני שם מתקציבי ואני הולך לאוצר ואומר שזה הדבר הכי חשוב לי עכשיו, לפחות להחזיר אל"ף, את הצעירים לפריפריה, בי"ת, להחזיר את הבנייה לפריפריה.

מירי רגב: כולנו, מכל המפלגות, אנחנו נבוא ונראה כיצד אפשר להביא את כל הכנסת.

מירי רגב: אבל אם אתה לי שיש בעיה, בסדר, כולנו יודעים שיש בעיה, אבל אחריות שלך כשר לראות איך אנחנו פותרים את הבעיה הזאת.

מירי רגב: אני חושבת שהצעד הראשון יהיה להחליט שמחזירים את מענקי המקום.

מירי רגב: ברגע שנחזיר את מענקי המקום לפריפריה, אני חושבת שהתקדמנו הרבה מאוד.

מירי רגב: ואם אנחנו נצליח לעשות את זה בתקציב 2011-2012, אני חושבת שגם אתה עשית את שלך כשר, מעבר למשימות הנוספות שכמובן יש לך.

מירי רגב: כמו שאתה יודע, השר שרון, בתקופתו, נתן הרבה מאוד תמריצים, אמר את זה כאן גם חבר הכנסת כבל, התייחסה לזה גם חברת הכנסת אורלי לוי, גם עם אבא, 100,000 דירות הם בנו.

אורלי לוי אבקסיס: פעם היתה נפתחת ישיבת ממשלה בכמה דירות בנינו השבוע.

אריאל אטיאס: זו היתה מדינה אחרת.

מירי רגב: מה זה מדינה אחרת?

מירי רגב: אלה אותם אנשים.

אורלי לוי אבקסיס: אלה היו אנשים אחרים, היו מנהיגים.

אורלי לוי אבקסיס: זו ההזדמנות שבה נבחן מנהיג, שהוא רואה עשרים שנה קדימה.

מירי רגב: עובדה שכשמחליטים שבונים דירה בשנתיים, אפשר לבנות דירה בשנתיים.

מירי רגב: לא חייבים לבנות דירה בכל כך הרבה שנים.

אריאל אטיאס: ראשית תודה לחברת הכנסת מירי רגב, על היוזמה, ועל המוטיבציה לנסות להזיז פה משהו.

אריאל אטיאס: אני אגיד לכם בכותרת משפט אחד שאולי יכול לענות על רוב מה שאמרתם כאן, ועל ההצעות הטובות שיש.

אריאל אטיאס: האיש שהיה צריך לשבת פה לענות על זה הוא שר האוצר ואני אגיד לכם למה.

אריאל אטיאס: אני בעד מענקים?

אריאל אטיאס: אני צריך את האישור שלו.

אריאל אטיאס: אני בעד מענקי מקום, אני צריך את האישור שלו.

אריאל אטיאס: סבסוד משכנתא, אני בעד, אני צריך את האישור שלו.

אריאל אטיאס: נצרת עלית, אני בעד לסבסד לכם את הפיתוח, אני צריך את האישור שלו.

אריאל אטיאס: לכן אני רוצה להגיד לכם, אנחנו לא מסירים אחריות.

אריאל אטיאס: אני לא בא ואומר שהאחריות עליהם.

אריאל אטיאס: אני אגיד לכם איפה האחריות שלנו.

אריאל אטיאס: לפני שנה נכנסתי למשרד, שמתי את המשימה הקשה ביותר לביצוע, אבל החשובה ביותר לתוצאה, על השולחן, וזה לנסות להוזיל את מחירי הדירות.

אריאל אטיאס: לא באתי להעביר קדנציה ולהתעסק בדברים שהם חשובים, אבל קטנים.

אריאל אטיאס: לקחתי את הדבר המרכזי, שמתי אותו על השולחן ואני יודע שבוחנים אותי בזה, בכמה דירות אנחנו נוציא ומה יקרה עם המחיר.

אריאל אטיאס: אבל צריך לדעת שהדברים המהירים, של עכשיו, של מיד, זה משרד האוצר.

אריאל אטיאס: הדברים שלוקחים זמן, שזה היצע הדירות, זה במגרש שלנו.

אריאל אטיאס: אבל אין לנו לחיצת כפתור, פתאום לשים 100,000 יחידות דיור בשוק.

אריאל אטיאס: בגלל שנכנסנו למצב קיים, של תכניות שאושרו ברבות השנים.

אריאל אטיאס: לאשר תכנית בישראל לוקח שש שנים.

אריאל אטיאס: זאת אומרת, אני חי היום על הסחורה שייצרו עבורי קודמיי במשרדי השיכון והפנים ובמינהל מקרקעי ישראל.

אריאל אטיאס: לסחורה הזאת יש כמה מגבלות.

אריאל אטיאס: מגבלה ראשונה שרוב ראשי הערים רוצים דירות גדולות, 160 מטר, 150 מטר, זה לא מתאים לזוגות צעירים.

אורלי לוי אבקסיס: למה?

אורלי לוי אבקסיס: זוגות צעירים עם ילדים?

אריאל אטיאס: אני מדבר על המסה.

אריאל אטיאס: זוג צעיר מתחתן, יש לו ילד, עוד אחד, קשה לו, שני בני הזוג עובדים, מה תיתן לו חמישה חדרים?

אריאל אטיאס: עשיתי סיור בפתח תקווה, באתרי בנייה, לא מצאתי פחות מחמישה חדרים, מיליון וחצי שקל.

אריאל אטיאס: הוא לא רוצה חמישה חדרים, תן לו שלושה.

אריאל אטיאס: רוב ראשי הערים באזורי הביקוש לא רוצים.

אריאל אטיאס: יש כאן תפיסה, שאני חולק עליה, והיא מעוותת, שדירה קטנה זה אוכלוסייה חלשה.

אריאל אטיאס: מה זה הדבר הזה?

אריאל אטיאס: היום דירה קטנה עולה 800,000, 900,000 שקל.

עדי ברקו: תן לי קרוון בגליל, אני בא.

אורלי לוי אבקסיס: אבל אנחנו מדברים עכשיו על הפריפריה.

מירי רגב: אני רוצה לשמוע פתרון.

אריאל אטיאס: אני אגיע לפריפריה, אבל אני רוצה להגיד לכם למה המחיר בפריפריה גם גבוה היום, כי תמיד יש את הפער שנשאר.

אריאל אטיאס: ככל שהמחיר במרכז עולה, גם בפריפריה יעלה.

אריאל אטיאס: כי יש את הפער ביניהם, כמה בן אדם שווה לו לשלם.

אריאל אטיאס: כשאומרים שבפריפריה הקרקע היא אפס, נכון, אבל הפיתוח לא אפס.

אריאל אטיאס: אני רוצה להגיד לכם את שיטת הפיתוח.

אריאל אטיאס: הפיתוח זה לא פיתוח ישיר, זה גם לא אני קובע.

אריאל אטיאס: יש את שיטת ההעמסות.

אריאל אטיאס: כל הגשרים שבסביבה והצמתים, ולסדר את הביוב ואת המט"ש, מגלגלים על איזה פרויקט.

אריאל אטיאס: עכשיו מתפרסם מכרז, כותבים לך שהקרקע במחיר שמאי, פיתוח 120,000 שקל.

אריאל אטיאס: כשאתה מתחיל לפרק, איך הגענו ל-120,000 לדירה?

אריאל אטיאס: אם תיגע ותקלף את זה, מה עולה לדירה, התשתיות, הביוב, הכבישים, החשמל וכבישי הגישה?

אריאל אטיאס: חצי מזה, השאר זה העמסות.

אריאל אטיאס: האם יש לנו סמכות להחליט לבד?

אריאל אטיאס: התשובה היא לא.

מירי רגב: אז מה בסמכותך, כבוד השר?

אריאל אטיאס: ולמרות זאת אני לא באתי לכאן להסיר אחריות, באתי להגיד את השיטה.

אריאל אטיאס: בישראל צריכים כ-40,000 דירות בשנה.

אריאל אטיאס: בפועל בעשור האחרון יצאו לשוק כ-30,000 דירות, שמתוכן 20,000 וקצת דרך מינהל מקרקעי ישראל.

אריאל אטיאס: אז המחסור הוא על פני עשור, אי אפשר לפתור את זה בשנה, עם כל הכבוד.

אריאל אטיאס: למרות זאת, עשינו פעולות מאוד אגרסיביות ואנחנו נמשיך בהן, הוצאנו בשמונה חודשים 21,500 יחידות, בכל 2008 הוציאו 17,000.

אריאל אטיאס: תראו את המספרים.

אריאל אטיאס: ואנחנו בחודש הבא נוציא אלפים ובחודש שיבוא אחריו עוד אלפים.

אריאל אטיאס: זה ברמת ההיצע.

אריאל אטיאס: כי אני מאמין שבתורת הכלכלה הבסיסית, ואמרו את זה פה לפניי, ההיצע מוריד מחירים.

אריאל אטיאס: כל הטבה שאתה נותן ולא בא בצדה, או לקשור את זה שזה יגיע לצרכן, בסוף הקבלנים, אל תטעו בהם, הם גובים את המחיר הגבוה ביותר שהשוק יכול לתת להם.

אריאל אטיאס: מתי זה לא הולך לקבלן?

אריאל אטיאס: כשיש פעולות תומכות.

אריאל אטיאס: אנחנו בעד פעולות תומכות.

אריאל אטיאס: למשל, כשאת אומרת סובסידיה.

אריאל אטיאס: בשנת 2003 שר האוצר שהיה, נתניהו, הוריד במכה אחת את כל המענקים בהיקפים של מיליארד שקל בשנה.

אריאל אטיאס: התוצאה?

אריאל אטיאס: מ-2003 עד 2008 ירדו המשכנתאות שלקחו ממשרד השיכון ב-69%.

אריאל אטיאס: זאת אומרת שפחות קנו שם דירות, כי זה לא השתלם להם.

אריאל אטיאס: עכשיו אם נבוא להחזיר את זה בשיטה הזו, אומר האוצר, ואי אפשר להגיד שזה מופרך, זה יכול להגיע לקבלנים.

אריאל אטיאס: אז אנחנו הצענו דבר, שגם דיברתי איתך עליו, שהמדינה תסבסד את המשכנתא, 20% מהמשכנתא, בתשלומים.

אריאל אטיאס: מה זה עושה?

אריאל אטיאס: זה אומר שזה לא עולה למדינה מיד מיליארד שקל, כמו שזה עלה אז.

אריאל אטיאס: אם לוקחים עכשיו את המענקים האלה ומושכים אותם על פני משכנתאות בתשלומים, זה לא יוצא מתקציב המדינה, זה יכול לצאת מתקציב משרד הבינוי והשיכון, אנחנו לא מנצלים את כמות הכסף למשכנתא שיש לנו.

אריאל אטיאס: ב-2009 לקחו רק 6,500 משכנתאות ממשרד השיכון.

אורלי לוי אבקסיס: זו בדיוק אותה רשת ביטחון של הגליל, שאי אפשר להשתמש בה.

אריאל אטיאס: יש לנו תקציב מהתקציב של משרד השיכון, של המשכנתאות, אבל צריך בהחלט את ההסכמה של האוצר לתת את הדבר הזה.

אריאל אטיאס: אני הצעתי לתת את זה רק לדירה ראשונה ורק בפריפריה, 20% מהמשכנתא שהמדינה תשתתף בהחזר.

אריאל אטיאס: למה אני אומר 20%?

אריאל אטיאס: 20% בעצם יש יתרון לרוכש להתמקח עם הקבלן.

אריאל אטיאס: כשאתה בא ואומר לו שיש לך 100,000 שקל מענק, לא חשוב מה, אז הוא מגלגל את זה על הדירה.

אריאל אטיאס: אבל כשאתה מייצר את הוויכוח בין הקבלן לרוכש, שהוא יודע שכל מחיר 20% שווה לו להוריד, זה עושה את שלו.

אריאל אטיאס: עוד משפט מה אפשר לעשות מיד, התייחסתי לזה גם בכלי התקשורת, הפחתת מסים לדירה ראשונה.

אריאל אטיאס: 40% מהדירה זה המסים.

אריאל אטיאס: אם ממוצע דירה בישראל עולה יותר ממיליון שקל, אז קרוב ל-400,000 שקל וקצת יותר זה הולך למסים ושרשור למדינה.

אריאל אטיאס: זה דבר שהמדינה יכולה להחליט עכשיו.

אריאל אטיאס: זה לא שר השיכון, עם כל הכבוד לו.

מירי רגב: אז מה כן שר השיכון?

אריאל אטיאס: רגע, אני כבר נתתי פה כמה פעמים מה שר השיכון, לחזור על זה?

אריאל אטיאס: להלן מה שר השיכון יכול לעשות: להגדיל את היצע הקרקעות בכמות גדולה, אבל זה לא בלחיצת כפתור וזה להדביק פיגורים של עשור, אבל זה אפשרי וזה כבר קורה, וזה מיד מתחיל להשפיע, בגלל שאת הדירות מוכרים מיד אחרי המכרזים, לא מחכים עד שבונים.

אריאל אטיאס: יש לנו יכולת להגדיל את המחיר למשתכן, ומי שחשב שאנחנו עושים את זה לחרדים, אז זה משהו פופוליסטי.

אריאל אטיאס: הוצאנו מחיר למשתכן בשנה האחרונה, 1,700 יחידות, מתוכם לעיר חרדית 168 באלעד.

אריאל אטיאס: זה מה שהוצאנו ב-1,700 יחידות מחיר למשתכן.

אריאל אטיאס: והשבוע אני שיניתי את הכללים של המחיר למשתכן, שהתחילו ב-94'.

אריאל אטיאס: לא נגעו בהם מ-94' ואני שיניתי אותם השבוע, אחרי ועדה בתוך המשרד שהקמתי, שנותן שוויון הזדמנויות, גם למי שאין לו ילדים, שייכנס למחיר למשתכן, 20%.

אריאל אטיאס: מי שיש לו ילד אחד עד שלושה, עוד 20%, מארבעה-שישה, 30%, שבעה ומעלה 30%.

אריאל אטיאס: בעצם לקחנו את השיטה של מחיר למשתכן, מעבר לזה שאנחנו מגדילים את הכמויות, אנחנו משריינים כמויות לזוגות ללא ילדים, לזוגות עם קצת ילדים, כדי לתת שוויון הזדמנויות לכולם.

אריאל אטיאס: אז תרדו מהקשקוש הזה שזה קשור לחרדים.

אריאל אטיאס: מי שהמציא את השיטה זה היה בממשלת רבין.

אריאל אטיאס: מי שקבע את הכללים זה היה בממשלת רבין ובממשלה הזו שר מש"ס שינה אותה לטובת כלל המגזרים.

אריאל אטיאס: מה המדינה ואתם, ואנחנו, וכולנו ביחד יכולים לעשות?

אריאל אטיאס: סל של פתרונות.

אריאל אטיאס: הדרמטי ביותר והמהיר ביותר זה מסים.

אריאל אטיאס: זה עכשיו.

אריאל אטיאס: מחר בבוקר.

אריאל אטיאס: יש לנו חוק ההסדרים, אפשר להתחיל---

אורלי לוי אבקסיס: אתם מתכוונים להילחם על זה?

מירי רגב: יש לנו הצעת חוק.

מירי רגב: אם אנחנו מעלים אותה ואתה תומך, וש"ס כולו תומך, אז אנחנו מסודרים.

אריאל אטיאס: אני הגשתי סל של הצעות לראש הממשלה ולשר האוצר.

אריאל אטיאס: אני מוכרח לומר שלא סגרו בפניי את הדלת, לא אמרו לי 'אין מה לדבר', כמו על דברים אחרים.

אריאל אטיאס: מעניין, הדיונים מתקיימים בינינו---

אורלי לוי אבקסיס: עד היום אנחנו מתקנים את העיוותים של 2003, בכל התחומים, בתחומי הרווחה וכדומה.

אריאל אטיאס: סל של הטבות שמיועדים רק לזוגות צעירים ורק לדירה הראשונה להם.

אורלי לוי אבקסיס: מה זה זוג צעיר?

אורלי לוי אבקסיס: תגדיר לי זוג צעיר.

אריאל אטיאס: אז נתווכח אחרי זה מה זה זוג צעיר, בסדר?

אריאל אטיאס: אני מדבר עכשיו על העקרונות.

אריאל אטיאס: העיקרון המרכזי זה הדירה הראשונה.

אריאל אטיאס: מי שלא היה לו דירה בימיו, יקבל הטבות במס שיילכו ישירות אליו.

אריאל אטיאס: יש סל של פתרונות, אני לא רוצה להלאות אתכם בגלל הזמן במה מדובר.

אריאל אטיאס: ראש הממשלה יודע את זה, שר האוצר יודע את זה, לא סגרו בפניי את הדלת.

אריאל אטיאס: אנחנו עדיין מדברים על זה.

אריאל אטיאס: זה פתרון דרמטי, מיד עכשיו.

אריאל אטיאס: דברים שלוקחים יותר זמן, וסיפורי נצרת וזה, אני מסכים עם הכל.

אריאל אטיאס: אני אמרתי לראש הממשלה על נצרת עלית, ביחד עם עוד מפלגות, הר יונה ג'.

אריאל אטיאס: בהר יונה ג' השקיעו 156 מיליון שקלים, משרד השיכון, קבור באדמה, לא השתמשו בזה עד היום, וגם לא ישתמשו אם לא יעשו סבסוד של פיתוח.

אריאל אטיאס: לבנות שם עולה יותר מ-1,000 דולר למטר, זו קרקע גולשת, יש שם בעיה קשה.

אריאל אטיאס: צריך לסבסד את הבנייה, כי לא משתלם לבוא לגור שם.

אריאל אטיאס: היום, בלי הסבסוד, עולה 150,000 דולר להרים שם דירה.

אריאל אטיאס: לא שווה.

אריאל אטיאס: יילכו לגור בחריש, יותר זול.

אריאל אטיאס: ומי שחשב שאין לנו פרויקטים לחילוניים, אז בואו אני אגיד לכם משהו.

אריאל אטיאס: כל הארץ פתוחה בפני חילוניים, ויש פרויקט אחד לחרדים בחריש.

אריאל אטיאס: אז אני לא צריך לענות יותר, הכל בסדר.

אריאל אטיאס: יש לנו בראש העין.

אריאל אטיאס: הוצאנו 21,500 יחידות, זה לכל המגזרים.

אריאל אטיאס: החרדים לא קונים דירות בשוק החופשי, הם רוצים לקנות רק בפרויקטים שמתאימים להם, על מנת למנוע חיכוך עם האוכלוסייה החילונית.

אריאל אטיאס: זה טוב גם לחילוניים, גם הם רוצים את זה, וכולם רוצים את זה, ואנחנו יכולים לחיות כאן באהבה, באחווה, שלום ורעות עם כל המגזרים, כשלחרדים יהיו פרויקטים נפרדים, שלמעלה מעשור לא נעשה.

אריאל אטיאס: תרדו מהסיפור הזה, אנחנו לא---

אורלי לוי אבקסיס: זה לא אנחנו אמרנו את זה.

אריאל אטיאס: תרדו מזה, אנחנו דואגים לכל המגזרים.

אריאל אטיאס: המכרזים פתוחים לכולם, כל הארץ פתוחה בפני כולם, ולחרדים פתוחים רק הפרויקטים שלהם.

מירי רגב: מה שאתה אומר, שהאויב של הצעירים הוא כרגיל האוצר.

מירי רגב: המלחמה היא עם האוצר והאוצר הוא זה שצריך לתת את הפתרונות לזוגות צעירים.

אריאל אטיאס: לא, לא.

מירי רגב: זה מה שאתה אומר.

מירי רגב: כרגע האוצר הוא הבעיה.

אורלי לוי אבקסיס: וראש הממשלה, זה שהוריד את כל המענקים---

אריאל אטיאס: את אוהבת את הכותרת שלך.

מירי רגב: לא, אני שואלת אותך.

אריאל אטיאס: אני עונה לך.

אריאל אטיאס: אני לא מסיר אחריות, אני שמתי את זה על ראש שמחתי, אני יודע שאני נבחן בזה, אני ממשיך להיאבק על זה, אני נחוש ובעזרת ה' אני אצליח.

אריאל אטיאס: אני אגיד לכם גם למה, אל"ף, בדרך שאדם רוצה לילך מוליכים אותו.

אריאל אטיאס: בי"ת, יש לנו קרקעות, ההיצע ינצח את הביקוש, זה ייקח יותר זמן מאשר אם נקבל עזרה מראש הממשלה ושר האוצר, שזה קורה עכשיו.

אריאל אטיאס: אם לא נקבל מהם עזרה, זה ייקח יותר זמן.

אריאל אטיאס: זה מה שיש לי להגיד.

מירי רגב: תודה לך, כבוד השר.

מירי רגב: תודה רבה לכם.